钦定古今图书集成/明伦汇编/家范典/宗族部 > 明曹端夜行烛 > 《家训》
## 钦定古今图书集成/明伦汇编/家范典/宗族部 > 明曹端夜行烛 > 《家训》

古人张公艺九世同居，北齐、隋、唐皆旌表其门。麟德
中，高宗封泰山，幸其宅，召公艺问其所以睦族之道。
公艺取纸笔以对，乃书“忍”字百馀以进。其意以为“宗
族所以不协，由尊长衣食或有不均，卑幼礼节或有
不备，更相责望，遂为乖争。苟能相与忍之，则家道雍
睦矣。”上善之，赐之缣帛。“吾家倘欲以雍睦传世，上为”
祖宗出色，下为子孙垂训，当以张氏为法，毋曰“我恶
人也，岂敢效好人哉！”

“人在患难之中，则内而宗族，外而乡里，皆来忧恤。及
事平之后，则各私其私，各利其利，而忘宗族乡里之
情。或头畜相侵，或财物相亏，辄生暴怒，或相殴骂，或
相告讦，或相屠戮。原其所以，皆由不知宗族之情乡
里之义。苟或知之，则相亲相爱，惟恐无日，奚暇争竞
哉？且蝼蚁微物也，一穴之宫与众居之，一拳之台与”
众临之，一粒之食与众聚之，一虫之膻与众共之。可
以人为万物之灵，而不如蚁子之知义乎？

葬埋之法，当用赵忠敏《公族葬之图》，左昭右穆，以世
为列，不可淆乱。